Lars Løkke Rasmussen (V), 2002-01-15:
Det er jo en kendt sag for alle, at den nye regering prioriterer sygdomsbehandling og forebyggelse højt, og med det afsæt kan man naturligvis have megen sympati for Enhedslistens forslag om at sikre alle over 65 år gratis
influenzavaccination
Der er naturligvis god fornuft i at forebygge sygdom og dødsfald, når det er muligt, og der er ingen tvivl om, at det kan vaccination mod influenza til risikogrupper medvirke til.
Det viste Sundhedsstyrelsens rapport fra 2000 om medicinsk teknologivurdering af influenzavaccination til ældre da også.
Sundhedsstyrelsen har i øvrigt allerede, før den rapport blev udarbejdet, nemlig helt tilbage i 1998, anbefalet, at alle over 65 år lader sig vaccinere mod influenza.
Og så kan vi i øvrigt lige tilføje, at styrelsen også anbefalede en række andre risikogrupper end lige ældre at blive vaccineret.
Det gælder bl.a. personer med kroniske, behandlingskrævende lunge- og hjertesygdomme og personer med immundefekter.
Derfor er det da også glædeligt, at mange ældre i dag vælger at blive vaccineret mod influenza.
Der var en gallupundersøgelse tilbage i 1998, der viste, at 40 pct. af de ældre lod sig vaccinere i 1998 mod kun 22 pct. i 1992,
altså en fordobling på 6 år.
Og ifølge en spørgeskemaundersøgelse omtalt i Ugeskrift for Læger sidste år lod 47 pct. af borgerne over 65 år sig vaccinere i vinteren 1999-2000.
Samtidig viser forbruget af influenzavaccine, at der er sket en betydelig stigning i vaccinationerne gennem årene.
Seruminstituttet har således oplyst, at antallet af solgte doser influenzavaccine er steget fra knap 300.000 doser i 1993 til 550.000 doser i 1998 og næsten 600.000 doser i 2001.
Vi tror, der er flere grunde til, at stadig flere lader sig vaccinere.
Sundhedsstyrelsens anbefalinger har sammen med betydelig positiv omtale af influenzavaccinationens gavnlige effekt medvirket til at øge interessen.
Det er jeg slet ikke i tvivl om.
Desuden - for at nævne et andet punkt - har nogle amter, kommuner og private organisationer som f.eks. Ældre Sagen lokalt arrangeret vaccinationsmuligheder for ældre.
Endelig for det tredje er prisen for at blive vaccineret faldet.
Generelt er prisen gået ned hos de praktiserende læger de senere år, sikkert ikke uden sammenhæng med, at private vaccinationscentre i dag tilbyder vaccination til en meget overkommelig pris.
Danske Lægers Vaccinationscenter tager således 125 kr. for en influenzavaccination, og de praktiserende læger tager typisk op til 200 kr. Jeg tror, man må sige, at vi dermed har bevæget os ned på et prisniveau, 125-200 kr., som de fleste i dagens Danmark er i stand til at klare.
Skulle der være nogle, der ikke kan klare det, herunder også pensionister, for hvem en influenzavaccination er umulig at betale, pensionister, der ikke er i stand til at finde de 125 kr., ja, så er der mulighed for efter loven om social pension at få dækket udgiften.
Gallupundersøgelsen fra 1998, som jeg omtalte tidligere, viste også, at hovedparten af de ældre, der valgte ikke at lade sig vaccinere, gjorde det, fordi de ikke følte sig som en del af en risikogruppe, og altså ikke, fordi de ikke havde råd til at blive vaccineret.
Udviklingen i den pris, som den enkelte skal betale for vaccinationen, skal holdes op mod den udgift, som et generelt offentligt tilbud om gratis influenzavaccination til alle ældre over 65 år vil give sundhedsvæsenet.
MTV-rapporten viste, at alt efter hvilken model for vaccinationstilbuddet samt efter hvor høj en dækningsgrad der kan opnås, så vil de offentlige udgifter ligge på et sted mellem 57 mio. kr. og 116 mio. kr. Så medgiver jeg, at der kan være nogle afledte besparelser, men det er dog alligevel et omkostningsniveau i den størrelsesorden, vi skal måle dette forslag op mod, og vi skal stille det over for den udgift, den enkelte pensionist må have i størrelsesordenen 125-200 kr. Jeg må sige, at stillet over for den afvejning og stillet over for den situation, at vi i disse år skal prioritere ressourcer til sundhedsvæsnet for at afkorte ventelister og i øvrigt skabe en bedre kvalitet i behandlingen på en række centrale områder, så falder denne afvejning ud til skade for det her forslag, og jeg skal derfor meddele, at regeringen ikke kan støtte beslutningsforslaget.